遊北臺
作者：韓維
朝代：宋

paragraphs: 南譙古佳郡，四郊富登臨。
晨躋北原上，却視渦水陰。
云昔魏太子，離宮構嶔崟。
故事邈已遠，荒臺猶至今。
危亭冠其巔，左右背長林。
是月暑尚盛，秋行不能金。
截然天地間，軒戶蕭以森。
凉風泛廣坐，濁醪時一斟。
圓歌貫珠璣，麗句鏗璆琳。
雖無管弦樂，所要在適心。
中宴下危磴，浮舟事幽尋。
披藻出潛蚌，回橈散游禽。
岸長草不斷，城轉樹更深。
沙紋與水影，浮動光差參。
游鱗不知數，瑣細如糝針。
四顧物色靜，但聞天籟音。
羨此魚鳥性，雲飛而淵沉。
安得高世士，不爲時好侵。
相携去韁鎖，投竿坐清潯。
製芰爲我裳，紉蘭間予襟。
上歌唐虞道，寄適朱弦琴。
人生苟如此，何必組與簪。